NOVEMBER 12.
Alamizsnás Szent János atyánknak, Alexandria érsekének, 
és Szentéletű Nílus atyánknak emléke
hajnali szolgálaton
Tropár 8. hang
Állhatatosságodban elnyerted jutalmadat, szent atya, * mert állandóan kitartottál az imádságban, * szeretted a szegényeket, és segítségükre siettél, * most pedig, ó boldog Alamizsnás János, *’ kérjed Krisztus Istenünket, hogy üdvözítse lelkünket!
Dicsőség...
Könnyeid árja által a puszta terméketlenségét termővé tetted, * midőn sóhajok között száz szenvedést elviseltél, * és az egész világ világító fáklyájává lettél, * csodákkal tündöklő Szent Nilus atya, *’ imádd Krisztus Istent, hogy üdvözítse lelkünket.
Most és… Istenszülő-ének
Életünknek szellemi ajtaja, tisztaságos Istenszülő, * szabadíts meg mindnyájunkat a bajoktól, * kik hittel menekülünk tehozzád; * hogy dicsőíthessük lelkünk üdvösségére * a te szent születésedet.
Az első zsoltárcsoport után bűnbánati leülők 
7. hang
Földed művelőivé tetted, * Isten Igéje, apostolaidat, * hogy a bálványokat kiirtsák, * és ők hirdették a pogány nemzeteknek, * hogy te vagy az Uralkodó, *’ s áhítattal magasztaltak.
Urunk hírneves tanítványai, * tűz módjára megvilágosítottátok az egész égboltozatot. * Értem is könyörögjetek, * ki a szenvedélyek és bűnök sötétségében vagyok, *’ hogy én is megvilágosodhassam!
Dicsőség... most és... Istenszülő-ének
Méhednek gyümölcse, ó Tisztaságos, * a próféták és a törvény beteljesítője, * ezért téged áhítattal Istenszülőnek vallunk, * s illő módon magasztalunk.
A második zsoltárcsoport után bűnbánati leülők 
7. hang
A világ szövétnekei vagytok, Urunk apostolai, * a híveknek mindig sugározzátok az Igét, * és valóban eloszlatjátok az eltévelyedés ködét, * világosítsátok meg a pogányokat is a keresztséggel, * a Szentháromság mindenkor tiszteletreméltó hírnökei!
Próféták jövendölték, * apostolok tanították, * vértanúk megvallották, * mi pedig elhittük, hogy te vagy Krisztus, *’ az Isten Fia, a világ Üdvözítője.
Dicsőség... most és... Istenszülő-ének
Földön levő új égnek hirdettek téged, Szent Szűz, * a kegyelem látnokai, * mert méhedbe fogadtad a mennyei Istent, *’ ki az égbe emelte azt, amit magára vett.
Kánon
I. óda. 8. hang
A vízen áthaladván szárazon, * és az egyiptomi fogságból kiszabadulván, * fölkiálta Izrael: * a mi szabadító Istenünket dicsőítsük!
Öntözd meg bőségesen titokzatos vizeddel kiszáradt elmémet, és tégy méltóvá könyörgéseddel arra, hogy himnuszt teremhessek kalászként neked!
Igéidnek áradata, mintha nyilvánvalóan az Édenből fakadna, folytonosan megöntözi az Egyház egész arculatát, teljesen boldog Nilus!
Tanításodnak és szavadnak folyóvize megnedvesíti és megitatja a vallásos emberek szívét, és elnyeli az istentelenek seregét.
Istenszülő-ének
Lelket emésztő mérget csöpögtetett Éva fülébe a gonosz és ellenséges lélek, de te, Istenanya, ki megszülted Krisztust, ezzel meggyógyítottad az asszonyt amannak rontásától.
III. óda. 8. hang, Te vagy a hozzád folyamodók…
Elűzted a gonosz gondolatokat, atyánk, hogy gondolatvilágod a Szentlélek kegyelmét hordozza.
Az imádság kenetének illatát árasztottad reánk, s megtanítottál a szemlélődés gyakorlására, szent atya!
Forrásként égi tanítást buzogtál, végtelenül bölcs, és az Egyházat bőven elláttad táplálékkal.
Istenszülő-ének
Tedd holttá testies szellemünket, Tisztaságos, ki a halhatatlanság forrását adtad az embereknek!
Katavászia
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem!
Konták 
8. hang. Minta: Mint bátor hadvezérnek…
A testi szenvedélyek bozótját * és azok háborgását, ó boldog Nilus, * virrasztással és imádsággal, mint fejszével kiirtottad, * s azért most az Úr elé bátran járulhatsz. * Ments meg engem minden veszedelemtől, * hogy kiálthassam neked: *’ Örvendj, az egész világnak atyja!
Ikosz
Ki tudná a földiek közül felsorolni, Nilus, * életed küzdelmeit, * s a te mérhetetlen szenvedésedet, * avagy a sok fáradozásodat, * melyet a földön angyalként vállaltál? * De ahogyan tudom, úgy zengem neked: *
Örvendj, Isten kegyelmeinek folyója, * Örvendj, Krisztus tanításainak áradata! * Örvendj, bölcsesség és ismeret kelyhe, * Örvendj, halhatatlan ültetvények földművese!
Örvendj, az isteni ihletésű kijelentések gyakorlatias tanítója, * Örvendj, az Istentől kapott törvény hozzáértő magyarázója! * Örvendj, a jövendő Paradicsom elültetője, * Örvendj, a szüzesség nagy őrzője!
Örvendj, a Szentlélek gyönyörű hangú citerája, * Örvendj, a szenvedélyeket gyökerestül kivágó kard! * Örvendj, igaz férfiak támasza, * Örvendj, a hívek oltalmazója!
Örvendj az egész * világnak közös atyja!
Kathizma  
8. hang. A Bölcsességet és Igét…
Irgalmas lelkületet öltöttél magadra, * részvéttel teljes, és a koldusok és nélkülözők pártfogója voltál, * Isten ihlette, boldog, istenszerető János. * Azért a lelkületednek megfelelő hivatást az összes szent irányában bőkezűen gyakoroltad, * és az irgalom megadója nagyon megkönyörült rajtad, * és tündöklőn ragyogóvá tett téged. * Egészen boldog főpap, esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Dicsőség… Minta: Megértvén a titokteljes…
Szemlélődéssel ragyogóvá tetted elmédet, * s az Istenről szóló tanítás folyamait felbuzogtattad, * megöntözted mindazoknak a lelkét, * Istent hordozó Nilus, * akik hittel merítettek * a te tanításod színtiszta italából, * és hittel tisztelik a te ragyogó és szent emlékedet, * szentéletűek ékessége *’ és az atyák büszkesége!
Most és… Istenszülő-ének
A Teremtőhöz küldött folytonos és állhatatos könyörgéseddel * szabadíts meg minden szükségből és bajból minket, * akik híven tiszteljük a te legszentebb Szülöttedet, Isten Anyja, * s add, hogy baráti bizalommal járulhassunk a te Fiadhoz, * s hogy ő irántunk jóindulatú legyen, * és mi bocsánatot nyerjünk mindenre, *’ amit ebben az életben vétettünk!
IV. óda. 8. hang
Meghallám, Uram, * gondviselésed titkát, * és megértém műveidet * és dicsőítém Istenségedet!
Szabadíts meg engem szenvedélyeim rabságából, végtelenül bölcs! Ajánld értem kiváltásra, váltságdíjként, közbenjáró imáidat!
A Krisztusban elérhető bölcsesség tanítására szentül úgy készültél fel, hogy önmegtagadás gyakorlásával magadat előre megítélted és megtisztítottad, teljesen boldog!
A tudás nagyságával való dicsekvést megaláztad, bölcsességed áradatával még annak emlékét is elmostad, atyánk!
Istenszülő-ének
Az Isten-Ige, aki az Atyával együtt örökkévaló és aki előbb test nélküli volt, az utóbbi időben a te tisztaságos véredből megtestesült, minden magasztalásra méltó.
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
Az isteni Bölcsességre vágyódtál, s az élet minden szenvedélyét gyorsan elhagytad, teljesen bölcs atya!
Az emberi megismerést meghaladó szellemi ismeretet bölcsen elsajátítottad, Istennel egyesülve beavatást nyertél abba, Isten követe!
Tudjuk, hogy felhő vagy, és az igaz ismeret záporával minden tudatlanságot elmosol, Istent hordozó!
Istenszülő-ének
Rád talált a te jegyesed, Szűzanya, te, tövisek között ragyogó liliom, és megszeretett téged.
VI. óda. 8. hang
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem, * és életem közel van a sírhoz, * és fölsóhajtok, mint Jónás: * a romlásból, Isten, vezess ki engem!
A bölcsesség adományával ékeskedtél, és viselkedéseddel életedet ragyogóvá tetted, szent isteni szolgálattevőként éltél, a Teremtő és teremtményei között közbenjártál, hírneves és körülrajongott tanítóvá lettél, atyánk!
Az erények hegycsúcsára feljutottál, Isten szent felhőbe burkolt, a hittanítás Isten által megírt kőtábláit átvetted, és második Mózesünkké, a kegyelem törvényadójává lettél, teljesen boldog atyánk!
Saját elhatározásoddal föláldoztad magadat titokzatos, önkéntes áldozatként a Teremtőnek, s most színe előtt állsz, kitűnve a szemlélődésben és a szolgálatban. Emlékezzél meg rólunk is, kik híven megünnepeljük a te emlékezetedet, Nilus!
Istenszülő-ének
Az Isten követségében járó próféták jelképes látomásokban látták a te fönséges titkod mélységét, hogy Isten a te méhedben lakozik, s ezt előre hirdették, Szeplőtelen. Mi pedig a beteljesülést látjuk, és dicsőítünk téged.
Katavászia
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem * és életem közel van a sírhoz, * és felsóhajtok, mint Jónás: * a romlásból, Isten, vezess ki engem!
Konták
2. hang. Minta: A magasságbelieket…
Vagyonodat a szegények között osztottad szét, * és most a mennyei gazdagságot nyerted el, * nagy bölcsességű János, * miértis mi mindnyájan tisztelünk, megünnepelvén emlékedet, *’ kit jótékonykodásodról neveztek el.
Ikosz
Sajátos szépséget formáltál lelkedben, * a felebaráti szeretetet ápoltad, ó bölcs, * és a szépséges együttérzést. * Az éjszakában csakugyan megpillantottad * az olajággal szépen fölékesített leányzót, * a jótékonykodó alamizsnálkodást, * és az örvendezve szólított meg: * Ha megszerzel barátodnak és lakótársadnak, * elvezetlek téged Krisztus Király elé. * És te engedelmeskedtél * s a célt el nem tévesztetted, János, * kit jótékonykodásodról neveztek el.
VII. óda. 8. hang
A Júdeából származott ifjak * hajdan Babilonban a háromsági hittel * a kemence lángját taposták énekelvén: * Atyáinknak Istene, áldott vagy te!
Mennyei harmattal megöntözve bő termővé lettél, szép gyümölcsöt hoztál az Úrnak, atyánk: azokat, akik híven zengik: Atyáinknak Istene, áldott vagy te!
A te nyelved, teljesen boldog, a hittanítás zsilipjeit megnyitotta, s az eretnekség eltévelyedését elárasztotta, a híveket pedig megtanította, hogy zengjék: Atyáinknak Istene, áldott vagy te!
A földön, testben, angyalok módjára éltél, atyánk, és szent szemlélődésben égi látomásokban gyönyörködtél, és ezt zengted: Atyáinknak Istene, áldott vagy te!
Istenszülő-ének
Szűzi méhből testet öltöttél, a mi üdvözítésünkre megjelentél, azért Anyádat Istenszülőnek valljuk, és hálaadással hangoztatjuk: Atyáinknak Istene, áldott vagy te!
VIII. óda. 8. hang
Muzsikáló hangszerek összhangjára * és számtalan nép példájára sem hódolt a három ifjú * a Deirben levő pogány képnek, * hanem az Urat áldották és magasztalták mindörökké.
Tökéletes erényességre törekedtél, a legfőbb jót szeretted, s most az ő fénysugaraival tündökölsz és zenged: Az Urat énekeljétek és magasztaljátok mindörökké!
Bőséges volt az elméleti ismereted, jó hírnévre tettél szert vezeklő gyakorlataiddal, és a kegyelem sugarait küldöd azoknak, akik zengik: Az Urat énekeljétek és magasztaljátok mindörökké!
A világ zajától félrevonultál, nyugalmas révbe jutottál, a feltörő szenvedélyeket halálra adtad és ezt hangoztattad: Az Urat énekeljétek és magasztaljátok mindörökké!
Istenszülő-ének
Szilárdan valljuk, szent Szűz, hogy te az Isten-Igét szülted, és magasztalunk téged mi, akik híven zengjük: Az Urat énekeljétek és magasztaljátok mindörökké! 
Katavászia
Muzsikáló hangszereknek összhangjára * és számtalan nép példájára sem hódolt a három ifjú * a Deirben levő pogány képnek, * hanem az Urat áldották és magasztalták mindörökké.
IX. óda. 8. hang
Az ég elámult, * és a föld határai csodálkozának, * hogy Isten testileg jelent meg az embereknek, * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.
Látta a gonosz lélek, hogy te, atyánk, a világias szenvedélyek bilincseit széttörted, és Istennel egyesültél, durva vihart gerjesztett ellened, azt vélve, hogy megingathatja állhatatosságodat, de te isteni éleslátással felismerted cselszövését, dicséretre méltó!
Fényözönben tündököltél, tanításoddal mindenféleképpen megvilágosítottad azoknak a lelkét, akik hittel és buzgón hozzád folyamodtak, teljesen bölcs Nilus, és ajkukhoz emelted a bölcsesség tiszta kelyhét, bőségesen megmerítetted, s a hozzád folyamodóknak odanyújtottad.
Buzgón föláldoztad magadat, atyánk, titokzatos, szeplőtelen áldozatként, az Alkotónak, akit igazán szerettél, s akinek most a trónja előtt állsz, teljesen bölcs Nilus! Könyörögjél hozzá szüntelenül, hogy rátaláljanak a te dicsőségedre azok, akik híven megünneplik a te emlékedet!
Istenszülő-ének
Helyrehoztad, szent Szűz, az asszony bukását, mert megszülted az Igét, aki jóságosan megjavítja a megromlottakat, mert megvan hozzá a hatalma és tehetsége: aki fölülmúlhatatlan könyörületességgel tőled megtestesült, és az ő szenvedést megszüntető szenvedéseivel üdvözítette a világot.
Katavászia
Az ég elámult, * és a föld határai csodálkozának, * hogy az Isten testileg jelent meg az embereknek, * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.
Fényének 
Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.
Szent Miklósé
A nagy főpásztort és főpapot, a míraiak elöljáróját, Szent Miklóst dicsérjük mindnyájan, mert ő sok igazságtalanul halálraítéltet is megszabadított és megmutatta Akláviosznak, hogy ítélete igazságtalan volt.
A főpapé
Magasztaljuk Jánost, az irgalmasságot kedvelő Isten követőjét, hogy segítségével mindnyájan megszabadulhassunk adósságainktól, és elnyerhessük a bűnbocsánatot!
A szentéletű atyáé
Könnyeid áradatával termékennyé tetted lelkedet, Istent szerető Nilus! Esedezzél, hogy megtisztuljon a mi lelkünk a tisztátalanságtól, és mi buzgósággal és szeretettel magasztalunk téged.
Az Istenszülőé
Angyalok ékessége, szorongók öröme, keresztények pártfogója, az Úr Szűz anyja, oltalmazz engem, és szabadíts meg az örök kínoktól!
Előverses sztihirák
7. hang
Krisztus apostolai, * Üdvözítőnk munkatársai, * a keresztet eke gyanánt használva, * a bálványozás csalárdságától elgazosított földet megtisztítottátok, * és a hit igéivel vetettétek be. * Méltóképpen tisztelünk azért titeket, *’ Krisztus szent apostolai.
Dicső apostolok, oszlopai az Egyháznak, * kik az igazság hirdetői, fénylő szövétnekek vagytok, * ti a lélek tüze által * fölperzseltetek minden hiábavalóságot. * Azért kérünk titeket: imádjátok az Üdvözítőt, * a mi Istenünket, * ajándékozzon a világnak békességet, *’ és gazdag kegyelmet a mi lelkünknek.
Egy lélekkel egy cél felé tekintve * a bajnok hős vértanúk az életre vezető egyazon útra leltek, * s egymást buzdították Krisztusért a halálra. * Ó milyen csoda, a kínzatások kincseit hogyan gyűjtötték, * és egymáshoz így szóltak: * Ha most meg nem halnánk, egyszer úgyis meg kellene halnunk. * Szolgáljunk tehát az elkerülhetetlennel, * a bekövetkezendőt tegyük szeretettel, * szerezzünk örök életet a halál árán * a közös sors vállalásával. *’ Az ő imáikért, Istenünk, irgalmazz nekünk!
Dicsőség… 6. hang
Szentéletű atya! * Az egész földre elhatott a te tanításod, * miértis fáradozásodnak a mennyekben találtad meg megérdemelt jutalmát. * Az ördögök seregeit elűzted * és az angyali rendek közelébe jutottál, * kiknek életét feddhetetlenül követted. * S mert bátran az Úr elé járulhatsz, *’ esedezzél hozzá szüntelenül a mi lelkünkért!
Most és… Istenszülő-ének. Minta: Harmadnapon…
Szeplőtelen Szűz! * Esedezzél Szülöttedhez, * hogy üdvözítse az egész emberi nemet, * és mi téged szájjal és szívvel *’ Istenszülőnek vallunk, Szűzanya!
Tropár 8. hang
Állhatatosságodban elnyerted jutalmadat, szent atya, * mert állandóan kitartottál az imádságban, * szeretted a szegényeket, és segítségükre siettél, * most pedig, ó boldog Alamizsnás János, *’ kérjed Krisztus Istenünket, hogy üdvözítse lelkünket!
Dicsőség...
Könnyeid árja által a puszta terméketlenségét termővé tetted, * midőn sóhajok között száz szenvedést elviseltél, * és az egész világ világító fáklyájává lettél, * csodákkal tündöklő Szent Nilus atya, *’ imádd Krisztus Istent, hogy üdvözítse lelkünket.
Most és… Istenszülő-ének
Tisztaságos Szűz, üdvözíts minket imáiddal, * ki anyai bensődben fiadként viselted a mi Istenünket!

